На чарговае пасяджэнне каардынацыйнага савета па рабоце з абавязанымі асобамі ўжо не ў першы раз была запрошана Валянціна М. з Петрыкава. Жанчыне пашчасціла працаваць у ДЛГУ “Петрыкаўскі лясгас”, дзе яе літаральна за руку водзяць і ствараюць парніковыя ўмовы для працы. Год таму за прагулы на пасяджэнне савета яна была запрошана разам з сужыцелем, які працуе на тым жа прадпрыемстве. І прычынай іх сумеснага ігнаравання працоўнага абавязку стала вяртанне жанчыны з лячэбна-прафілактычнай установы – святкавалі. А сёлета сітуацыя кардынальна змянілася. Валянціна апошні месяц не ўжывае спіртныя напоі, таму што ўжо сужыцель быў накіраваны “паправіць здароўе” ў ЛПП. Пражываць сумесна з ім жанчына больш не жадае, затое, што вельмі радуе і нараджае жаданне ёй дапамагчы, хацела б вярнуць сабе дзяцей, якіх забралі яшчэ ў 2009 годзе. Але штомесячныя вылічэнні з заработнай платы для пагашэння доўгу ў 92,5 мільёна не дазваляюць не толькі зрабіць рамонт у доме, а нават паставіць новы замок у дзверы для пазбаўлення ад сужыцеля. Дарэчы, з замком дапамагчы абяцала ўпраўленне па працы, занятасці і сацыяльнай абароне райвыканкама. Астатняе залежыць толькі ад самой Валянціны.